Boer dood nadat hy glo rusie wou keer(Argieffoto: Lorraine Claasen) ŉ Boer van Clanwilliam in die Wes-Kaap is met ŉ mes doodgesteek nadat hy glo tussenbeide getree het tydens ŉ rusie tussen plaaswerkers. Kol. André Traut, polisiewoordvoerder, het gesê ŉ 38-jarige man is Vrydag omstreeks 17:30 op ŉ plaas in Clanwilliam met ŉ mes doodgesteek. Die omstandighede rakende die voorval word ondersoek. Volgens Billy Claasen van die landelike en plaaswerkersontwikkelingsorganisasie het hulle inligting ontvang dat die boer tussenbeide probeer tree het tydens ŉ rusie tussen plaaswerkers. “Hy is met ŉ mes gesteek en is onderweg na die Clanwilliam-hospitaal dood.” Claasen het die moord ten sterkste veroordeel. “Ons wil graag die polisie prys vir hul vinnige reaksie en omliggende boere wat soekgroepe gereël het om die polisie te help. “Ons doen ŉ beroep op die polisie om geen steen onaangeroer te laat om die verdagte te vind nie. ŉ Gevaarlike persoon is daar buite en moet in hegtenis geneem en aangekla word.” Traut het bevestig die verdagte is nog nie in hegtenis geneem nie.